Forslag til Rådets forordning (EF) om ændring af Rådets forordning (EØF) nr. 404/93 om den fælles markedsordning for bananer Henstilling med henblik på Rådets afgørelse om bemyndigelse af Kommissionen til at forhandle en aftale med de lande, der har en væsentlig interesse i at levere bananer til fordelingen af toldkontingenterne og af den traditionelle AVS-mængde (98/C 75/05) KOM(1998) 4. endelig udg. - 98/0013(CNS)

(Forelagt af Kommissionen den 16. januar 1998)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 43,

under henvisning til udtalelse fra Europa-Parlamentet,

under henvisning til udtalelse fra Det Økonomiske og Sociale Udvalg, og

ud fra følgende betragtninger:

(1) Der bør foretages en række ændringer af ordningen for samhandelen med tredjelande, der blev indført i afsnit IV i Rådets forordning (EØF) nr. 404/93 (1), senest ændret ved forordning (EF) nr. 3290/94 (2);

(2) de internationale forpligtelser, som Fællesskabet har påtaget sig inden for rammerne af Verdenshandelsorganisationen, i det følgende benævnt WTO, samt de forpligtelser, der er indgået over for medundertegneren af fjerde Lomé-konvention, bør overholdes, samtidig med at der sikres en gennemførelse af målsætningerne for den fælles markedsordning for bananer;

(3) i WTO bindes et basiskontingent på 2 200 000 tons til en nedsat toldsats på 75 ECU pr. ton;

(4) den forbrugsstigning, som Fællesskabets udvidelse medfører, gør det berettiget at åbne et autonomt kontingent på 353 000 tons; det er inden for rammerne af dette autonome kontingent hensigtsmæssigt et nedsætte den toldsats, der gælder ud over førnævnte bundne toldkontingent, til 300 ECU pr. ton; denne nedsættelse er berettiget, bl.a. fordi det er nødvendigt at sikre en tilstrækkelig forsyning af fællesskabsmarkedet, samtidig med at der opretholdes en konkurrencemæssig ligevægt i forhold til importen af bananer med oprindelse i AVS-landene;

(5) for de traditionelle AVS-bananer bevarer den samlede mængde på 857 700 tons, som nyder godt af en importordning med nultold, adgangen til fællesskabsmarkedet, for så vidt angår de lande, der leverer traditionelle bananer efter bestemmelser i protokol 5, der er bilag til fjerde Lomé-konvention, samt efter WTO-reglerne;

(6) under hensyn til forpligtelserne i medfør af Lomé-konventionen, særlig artikel 168, og fordi det er nødvendigt at sikre passende konkurrencevilkår for ikke-traditionelle AVS-bananer, vil anvendelsen på importen af disse bananer af en præference på 200 ECU gøre det muligt at opretholde de pågældende handelsstrømme inden for rammerne af den nye importordning, der er indført ved denne forordning;

(7) der bør anvendes et fælles kriterium til at bestemme, hvilke producentlande der har en væsentlig interesse i at levere bananer, for at der kan foretages en fordeling af toldkontingenterne, og - hvis situationen skulle opstå - af den traditionelle AVS-mængde; såfremt det ikke med rimelighed er muligt at nå frem til en aftale med disse lande, er det nødvendigt at bemyndige Kommissionen til, bistået af et udvalg bestående af repræsentanter for medlemsstaterne, at foretage denne fordeling efter samme kriterium;

(8) der bør fastsættes bestemmelser, som gør det muligt at ændre størrelsen af det autonome toldkontingent, når en forsyningsprognose viser en stigning i Fællesskabets efterspørgsel; der bør ligeledes indføres bestemmelser, der kan løse de ekstraordinære problemer, som måtte berøre forsyningen af fællesskabsmarkedet, og som kan gøre det muligt at vedtage passende specifikke foranstaltninger;

(9) der bør efter en tilstrækkelig lang forsøgsperiode foretages en undersøgelse af, hvorledes de ved denne forordning indførte bestemmelser fungerer;

(10) der bør derfor foretages de relevante ændringer i afsnit IV i forordning (EØF) nr. 404/93 -

UDSTEDT FØLGENDE FORORDNING:

Artikel 1

Artikel 16 til 20 i afsnit IV i forordning (EØF) nr. 404/93 affattes således:

»Artikel 16

Artikel 16 til 20 i dette afsnit gælder kun for friske bananer henhørende under KN-kode ex 0803 0019.

I dette afsnit forstås ved:

1) »traditionel indførsel fra AVS-stater«: indførsel til Fællesskabet af bananer med oprindelse i de i bilaget nævnte leverandørlande inden for rammerne af 857 700 tons (nettovægt) om året; de således indførte bananer benævnes i det følgende »traditionelle AVS-bananer«

2) »ikke-traditionel indførsel fra AVS-stater«: indførsel til Fællesskabet af bananer med oprindelse i de AVS-stater, der ikke falder under definitionen i nr. 1; de således indførte bananer benævnes i det følgende »ikke-traditionelle AVS-bananer«

3) »indførsel fra andre tredjelande end AVS-stater«: indførsel til Fællesskabet af bananer med oprindelse i andre tredjelande end AVS-stater; de således indførte bananer benævnes i det følgende »tredjelandsbananer«.

Artikel 17

Indførsel af bananer til Fællesskabet kræver forelæggelse af en importlicens, der udstedes af medlemsstaterne til enhver person, der anmoder herom, uanset hvor i Fællesskabet den pågældende er etableret, med forbehold af de særlige bestemmelser, der er fastsat med henblik på gennemførelsen af artikel 18 og 19.

Importlicensen gælder i hele Fællesskabet. Medmindre der træffes undtagelsesbestemmelser efter proceduren i artikel 27, er licensudstedelsen betinget af, at der stilles sikkerhed for opfyldelsen af forpligtelserne til at gennemføre importen på de i denne forordning fastsatte betingelser inden for licensens gyldighedsperiode; sikkerheden fortabes helt eller delvist, hvis transaktionen ikke eller kun delvist har fundet sted inden for nævnte frist, undtagen i tilfælde af force majeure.

Artikel 18

1. Der åbnes hvert år et toldkontingent på 2,2 mio. tons nettovægt for indførsel af tredjelandsbananer og ikke-traditionelle AVS-bananer.

Inden for rammerne af dette toldkontingent opkræves der en told på 75 ECU pr. ton for indførsel af tredjelandsbananer, og ikke-tratidionelle AVS-bananer pålægges nultold.

2. Der åbnes hvert år et tillægstoldkontingent på 353 000 tons nettovægt for indførsel af tredjelandsbananer og ikke-traditionelle AVS-bananer.

Inden for rammerne af dette toldkontingent opkræves der en told på 300 ECU pr. ton for indførsel af tredjelandsbananer, og ikke-traditionelle AVS-bananer pålægges en told på 100 ECU pr. ton.

3. Indførsel af traditionelle AVS-bananer pålægges nultold.

4. Hvis der ikke med rimelighed kan findes en aftale med alle de kontraherende parter i WTO, som har en væsentlig interesse i at levere bananer, er Kommissionen bemyndiget til at fordele de toldkontingenter, der er fastsat i stk. 1 og 2, samt den traditionelle AVS-mængde alene mellem de leverandørlande, der har en væsentlig interesse i denne levering, efter proceduren i artikel 27.

5. Uanset artikel 15 opkræves der for ikke-traditionelle AVS-bananer, der indføres uden for de toldkontingenter, som er nævnt i stk. 1 og 2, en told pr. ton, der svarer til den i artikel 15 nævnte told, med fradrag af 200 ECU.

6. De toldbeløb, der er fastsat i denne artikel, omregnes til national valuta ved hjælp af den kurs, der anvendes for de pågældende produkter i forbindelse med den fælles todltarif.

7. Det tillægstoldkontingent, der er fastsat i stk. 2, kan forhøjes, når efterspørgslen i Fællesskabet stiger, på grundlag af en prognose for produktion, forbrug samt indførsler og udførsler.

Fastsættelsen af, hvilke elementer der indgår i overslaget, dettes vedtagelse samt forhøjelsen af tillægstoldkontingentet sker efter proceduren i artikel 27.

8. Hvis det som følge af ekstraordinære problemer, der påvirker vilkårene for produktion og indførsel, viser sig nødvendigt af hensyn til forsyningen af fællesskabsmarkedet, kan Kommissionen træffe de fornødne særlige foranstaltninger efter proceduren i artikel 27.

I så tilfælde kan det tillægstoldkontingent, der er fastsat i stk. 2, tilpasses på basis af den i stk. 7 omhandlede prognose. De særlige foranstaltninger kan fravige de bestemmelser, der er vedtaget i henhold til artikel 19, stk. 1. De skal undgå enhver forskelsbehandling på grundlag af forsyningernes oprindelse.

9. De mængder tredjelandsbananer, traditionelle AVS-bananer og ikke-traditionelle AVS-bananer, der genudføres fra Fællesskabet, afskrives ikke på de tilsvarende toldkontingenter.

Artikel 19

1. De i artikel 18, stk. 1 og 2, omhandlede toldkontingenter samt importen af traditionelle AVS-bananer forvaltes efter en metode, der er baseret på en hensyntagen til de traditionelle samhandelsstrømme (metoden med »traditionelle importører over for nytilkomne«).

Om nødvendigt kan der også benyttes andre egnede metoder.

Kommissionen vedtager de fornødne gennemførelsesbestemmelser efter proceduren i artikel 27.

2. Hvis det er hensigtsmæssigt, skal den anvendte forvaltningsmetode tage hensyn til forsyningsbehovet på Fællesskabets marked og kravet om opretholdelse af ligevægten på dette marked.

Artikel 20

Kommissionen vedtager gennemførelsesbestemmelserne til dette afsnit efter proceduren i artikel 27. Disse omfatter bl.a. følgende:

a) bestemmelser, der sikrer produktets art, herkomst og oprindelse

b) bestemmelser vedrørende anerkendelse af dokumenter, der gør det muligt at efterprøve de i litra a) omhandlede garantier

c) betingelser for udstedelsen af importlicenser og for deres gyldighedsperiode

d) de specifikke foranstaltninger, der i givet fald er nødvendige for at sikre overgangen for den importordning, der anvendtes fra den 1. juli 1993, til den ordning, som er indført ved dette afsnit IV

e) de foranstaltninger, der er nødvendige for at sikre overholdelsen af de forpligtelser, der følger af de aftaler, som Fællesskabet har indgået i overensstemmelse med traktatens artikel 228.«

Artikel 2

Artikel 32 i forordning (EØF) nr. 404/93 affattes således:

»Artikel 32

1. Senest den 31. december 2005 forelægger Kommissionen Europa-Parlamentet og Rådet en rapport om, hvordan forordningen fungerer.

2. Denne rapport indeholder navnlig en analyse af udviklingen i handelsstrømmene for EF-bananer, AVS-bananer og tredjelandsbananer samt en evaluering af, hvordan importordningen fungerer.«

Artikel 3

1. Artikel 15a i forordning (EØF) nr. 404/93 udgår.

2. Bilaget til forordning (EØF) nr. 404/93 affattes som angivet i bilaget til nærværende forordning.

Artikel 4

Denne forordning træder i kraft på tredjedagen efter offentliggørelsen i De Europæiske Fællesskabers Tidende.

Den anvendes fra den 1. januar 1999.

Denne forordning er bindende i alle enkeltheder og gælder umiddelbart i hver medlemsstat.

(1) EFT L 47 af 25.2.1993, s. 1.

(2) EFT L 349 af 31.12.1994, s. 105.

BILAG

Traditionel indførsel fra AVS-staterne

Indførsel med oprindelse i følgende leverandørlande inden for rammerne af 857 700 tons (nettovægt) om året:

Côte-d'Ivoire

Cameroun

Surinam

Somalia

Jamaica

Saint Lucia

Saint Vincent og Grenadinerne

Dominica

Belize

Kap Verde

Grenada

Madagaskar